Horace Greeley, naixito d'Amherst (Nueva Hampshire) o 3 de febrero de 1811 y muerto en Pleasantville (Nueva York) o 29 de noviembre de 1872, estió un periodista y politico estausunidense. Encara que respective de cargos politicos nomás estió que Congresista d'Estaus Unius en 1848-1849, estió establidor d'o Partito Liberal Republicano, destacando encara mas en o periodismo, dende as pachinas d'o diario New York Tribune, a on esdevenió un creyador d'opinión publica. Destacó por a suya oposición a l'esclavitut y tamién por o suyo intrés en as reformas, abracando campos como o vechetarianismo u o socialismo. En zaguerías d'a suya vida, en as eleccions de 1872, en oponerse a la corrupción d'o mandato d'o president Ulysses S. Grant, estió candidato a la Presidencia d'o país por o Partito Liberal Republicano, candidatura que recibió o refirme d'o Partito Democrata.